b'\n_START_ARTICLE_\nRegimen Salernske \xc5\xa1ole zdravstva\n_START_PARAGRAPH_\nRegimen Sanitatis Salernitanum je srednjeve\xc5\xa1ki regimen ali spisek naukov in nasvetov za ohranitev zdravja, ki so ga napisali zdravniki Salernske \xc5\xa1ole zdravstva med desetim in trinajstim stoletjem.\n_START_SECTION_\nLegendarni nastanek\n_START_PARAGRAPH_\nOkoli leta 1103 se je knez Robert Normandijski na povratku iz prve kri\xc5\xbearske vojne ustavil v Salernu, ker ga je bila strupena pu\xc5\xa1\xc4\x8dica hudo ranila in je iskal pomo\xc4\x8di pri zdravnikih Salernske \xc5\xa1ole. Ti so ugotovili, da bi treba strup iz rane izsesati, kar bi mu verjetno re\xc5\xa1ilo \xc5\xbeivljenje, a bi bilo pogubno za \xc4\x8dloveka, ki bi mu pomagal. Robert ni hotel, da bi kdo zanj izgubil \xc5\xbeivljenje, zato se je vdal v usodo. A \xc4\x8dim je zaspal, mu je \xc5\xbeena Sibila rano izsesala in ga s tem re\xc5\xa1ila, sama pa kmalu zatem umrla. Robert je moral kmalu zapustiti Salerno, ker je moral takoj zasesti kraljevi prestol v Angliji, kjer je bil pred kratkim umrl njegov brat kralj Viljem II. Pred odhodom je naprosil zdravnike, naj mu zapi\xc5\xa1ejo vse njihove nasvete za ohranitev zdravja. Tako je nastal Regimen.\n_START_SECTION_\nZgodovina\n_START_PARAGRAPH_\nV poznem srednjem veku so bili regimeni posebna oblika knji\xc5\xbeevnosti, ki se je uveljavila v tedanji Italiji od dvanajstega stoletja dalje in je ostala v modi vse do \xc5\xa1estnajstega stoletja. Regimen Salernske \xc5\xa1ole je bil le eden izmed mnogih zdravstvenih priro\xc4\x8dnikov, ki so se tedaj napisali. Zaradi poklicne sposobnosti piscev, ki so bili med najznamenitej\xc5\xa1imi zdravniki tiste dobe, se je ta regimen takoj uveljavil povsod po Italiji in dale\xc4\x8d po Evropi in je ostal skorajda edini, ki se ga zgodovina spominja._NEWLINE_Originalni spis je delo raznih avtorjev in sestoji iz 362 verzov, ki naj bi jih bili Salernci pripravili za Roberta Normandijskega, a vse ka\xc5\xbee, da segajo nekateri odlomki \xc5\xa1e v deseto stoletje. S \xc4\x8dasom se je delo izpopolnjevalo in se pove\xc4\x8dalo na 2130 verzov, med katerimi je kaj lahko ugotoviti prispevke mnogih piscev, bodisi po vsebini kot po obliki. Nekateri moderni literarni zgodovinarji celo dvomijo, da so vsi dodani verzi pri\xc5\xa1li izpod peresa zdravnikov Salernske \xc5\xa1ole, saj prina\xc5\xa1ajo zadnje izdaje dela kar 3520 verzov._NEWLINE_Delo je bilo izdano ve\xc4\x8d kot tristokrat in prevedeno je bilo v skoraj vse evropske jezike ter v nekatere azijske. Zadnji prevodi v angle\xc5\xa1\xc4\x8dino in nem\xc5\xa1\xc4\x8dino so iz preteklega stoletja, zadnja italijanska izdaja je iz leta 2001.\n_START_SECTION_\nVsebina\n_START_PARAGRAPH_\nRegimen Salernske \xc5\xa1ole je v glavnem zbirka higienskih pravil, \xc4\x8deprav obravnava zdravje na splo\xc5\xa1no in sku\xc5\xa1a nuditi nasvete za slu\xc4\x8daj vsake bolezni. Govori namre\xc4\x8d o naravnih elementih in letnih \xc4\x8dasih, opisuje \xc5\xbeivila in \xc4\x8dlove\xc5\xa1ka po\xc4\x8dutja, svetuje uporabo zdravilnih zeli\xc5\xa1\xc4\x8d in moralno neopore\xc4\x8dnost, a vse to so le sredstva, ki morajo voditi do ravnovesja med \xc4\x8dlovekom in naravo. Za dosego tega ravnovesja mora \xc4\x8dlovek primerno skrbeti ne samo za du\xc5\xa1evni blagor, kot so veleli srednjeve\xc5\xa1ki nauki, pa\xc4\x8d pa tudi za telesno zdravje, kar se dose\xc5\xbee v prvi vrsti s higieno in zmernostjo._NEWLINE_To stali\xc5\xa1\xc4\x8de je popolnoma razumljivo, \xc4\x8de se upo\xc5\xa1tevajo higienske razmere tistih \xc4\x8dasov. Starorimska kopali\xc5\xa1\xc4\x8da in terme so bile \xc5\xbee davno razdejane in pozabljene, pa tudi rimski vodovodi, ki so neko\xc4\x8d dovajali vodo, so bili ve\xc4\x8dinoma poru\xc5\xa1eni. Barbarski vdori in propad rimske civilizacije sta uni\xc4\x8dila vse naprave in objekte javne koristi. Temu razdejanju se je pozneje pridru\xc5\xbeil pojav meni\xc5\xa1tva, ki je bil zelo raz\xc5\xa1irjen v tedanji Italiji. Velja omeniti na primer, da so benediktinska pravila dovoljevala le najskromnej\xc5\xa1e in le obdobno umivanje telesa. Premo\xc5\xbenej\xc5\xa1e dru\xc5\xbeine, ki so si lahko dovolile dovolj veliko leseno posodo, v kateri so se drug za drugim vsi \xc4\x8dlani okopali v isti vodi, so to opravljale ve\xc4\x8d ali manj skrivaj, saj je bilo pregre\xc5\xa1no._NEWLINE_Proti temu mi\xc5\xa1ljenju so se borili regimeni, predvsem regimen Salernske \xc5\xa1ole. Ljudstvu je bilo treba najprej povedati, da skrb za telo ni greh, pa\xc4\x8d pa naravna potreba. Nato je bilo treba podrobno opisati, kako naj \xc4\x8dlovek ohrani zdravje. Salernski regimen u\xc4\x8di:\xc2\xa0\xc2\xbbKo se zbudi\xc5\xa1, se takoj razgibaj, nato se obleci, se po\xc4\x8de\xc5\xa1i in si umij roke. Dobro umij zobe in usta.\xc2\xab\xc2\xa0O kopanju pa pi\xc5\xa1e:\xc2\xa0\xc2\xbbKopeli so lahko popolne ali samo delne. ... Topla voda in sopara odstranjujeta nezdravo potenje, bla\xc5\xbeita bole\xc4\x8dine, odpirata pore, dajata telesu po\xc4\x8ditek, privabljata sen...\xc2\xab_NEWLINE_Popolnoma nasprotna napaka, ki so jo sku\xc5\xa1ali regimeni odpraviti, je bila po\xc5\xbere\xc5\xa1nost, zato so u\xc4\x8dili zmernost v hrani in pija\xc4\x8di._NEWLINE_Po stoletjih daje ta dvojna naloga Salernskih zdravnikov precej jasno podobo takratnega socialnega stanja prebivalstva: na eni strani tako bogati ljudje, da obolijo zaradi po\xc5\xbere\xc5\xa1nosti, na drugi pa tako revni in neuki, da se niti ne umivajo.'